पायलट का मुद्दा विवाद नहीं और न ही ये विरोध है, ये अपना-अपना तरीका है
Rajasthan Congress Political Dispute - दिल्ली में कांग्रेस नेता राहुल गांधी से पंजाब कांग्रेस प्रभारी एवं बायतु विधायक हरीश चौधरी की मुलाकात। इसके बाद जयपुर में पूर्व डिप्टी सीएम सचिन पायलट फिर से सीएम अशोक गहलोत से मिलने के साथ
दिल्ली में कांग्रेस नेता राहुल गांधी से पंजाब कांग्रेस प्रभारी एवं बायतु विधायक हरीश चौधरी ने की मुलाकात। इसके बाद वे जयपुर आए और सीएम अशोक गहलोत व पूर्व डिप्टी सीएम सचिन पायलट से भी मिले।
इसी मुलाकात के बाद अब सियासी हलचल बढ़ने लगी है। कयास लगाया जा रहा है कि सीएम अशोक गहलोत व सचिन पायलट के बीच सुलह के लिए राहुल गांधी ने हरीश चौधरी को जिम्मेदारी दी है।
वहीं एक कयास संगठन में बदलाव को लेकर भी लगाया जा रहा है। इन सभी सवालों को लेकर दैनिक भास्कर ने हरीश चौधरी से बात की।
इस बातचीत में उन्होंने पायलट की जनसंघर्ष यात्रा से लेकर प्रदेश में सुलह के फार्मूला को लेकर जवाब दिए।
पढ़िए पंजाब कांग्रेस प्रभारी व बायतु विधायक हरीश चौधरी का खास इंटरव्यू...।
सवाल - दिल्ली में राहुल गांधी के मुलाकात के बाद सीएम गहलोत, पायलट सहित तमाम नेताओं से मुलाकात, कुछ खास होने वाला?
जवाब -चुनाव आ चुके हैं और इसी को लेकर सभी नेताओं का साथ मुलाकात होती है और चर्चाएं होती रहती है। राहुल गांधी जी से पहले भी मिलता था। लेकिन, इस बार मीडिया के जरिए बाहर आने पर इस पर चर्चा कुछ अधिक हो गई है। अशोक गहलोत के स्वास्थ्य के संबंध में मिलने गया। तो स्वाभाविक है कि दो राजनीतिक व्यक्ति बैठते है तो चर्चाएं होती हैं।
सवाल - राजनीति गलियारों में चर्चा है कि गहलोत और पायलट के बीच जो चल रहा हे उसको सुलह की जिम्मेदारी आपको दी गई है?
जवाब - दोनों परिपक्व और कांग्रेस के बड़े नेता है। इनके सुलह के लिए राजस्थान स्तर तक किसी की भी आवश्यकता नहीं है। हरीश चौधरी को भी कोई कोई जिम्मेदारी नहीं दी गई है।
सवाल - पायलट को नई जिम्मेदारी मिल रही है?
जवाब - पूर्व उपमुख्यमंत्री सचिन पायलट को कोई जिम्मेदारी मिल रही है इसको लेकर मेरी किसी से कोई चर्चा नहीं है। यह अधिकार सिर्फ कांग्रेस अध्यक्ष मल्लिकार्जुन खड़गे के पास है।
सवाल - संगठन में कोई बदलाव हो रहा है?
जवाब - संगठन में बहुत बेहतरीन काम हो रहा है। गोविंद डोटासरा भी बहुत बेहतरीन काम कर रहे हैं। हमारे कांग्रेस प्रभारी के साथ सामंजस्य के साथ मिलकर काम कर रहे हैं। बदलाव की चर्चा किसी भी स्तर पर मेरे से किसी ने नहीं की है।
सवाल - सचिन पायलट को जिम्मेदारी मिल रही है क्या?
जवाब - सचिन पायलट को जिम्मेदारी देने का अधिकार कांग्रेस अध्यक्ष मल्लिकार्जुन खड़गे के पास हैं। खड़गे जी पायलट साहब को क्या जिम्मेदारी देते हैं यह अधिकार उनके पास है। मेरी चर्चा इस संबंध में किसी से नहीं हुई है। पायलट साहब से मेरी मुलाकात हुई थी तो राजस्थान, किसान, नौजवान को लेकर हमारी चर्चा हुई हैं।
सवाल - अजमेर-जयपुर तक सचिन पायलट ने रैली निकालकर तीन डिमांड रखी थी?
जवाब - चौधरी ने कहा कि सचिन पायलट जी ने कुछ मुद्दे उठाएं थे। उन्होंने मुद्दे पदयात्रा के माध्यम से उठाएं। मुद्दे उठाने का हर किसी को अधिकार है। एमएलए मुद्दे विधानसभा में भी उठाते हैं। विधानसभा के बाहर से भी मुद्दे उठाते है। मुद्दे उठाने का अधिकार सबके पास होता है और यह विवाद की बात नहीं है।
सीएम अशोक गहलोत जब बाड़मेर आए थे तब सार्वजनिक मंच से डिमांड हुई थी। बाड़मेर के विधायकों ने अपने-अपने तरीके से अपनी मांगों को रखा था। यह विरोध नहीं था। यह तो अपना तरीका है
सवाल - कांग्रेस सरकार रिपीट का दावा कर रही है किस आधार पर?
जवाब - हरीश चौधरी ने कहा कि राजस्थान में कांग्रेस फिर सरकार बनाएगी। हम सब एकजुट होकर विधानसभा चुनाव लड़ेगे। राजस्थान सरकार की योजनाएं और जो कार्य हुए है वे बहुत बेहतरीन हुए है। खड़गे जी और राहुल गांधी जी के जो सिद्धांत, विचार है उनको लेकर हम लोगों के बीच में जाएंगे।
सवाल - कांग्रेस पार्टी ने सर्वे करवाया है, किन-किन नेताओं की टिकट कट रही है?
जवाब - कांग्रेस पार्टी ने कोई सर्वे करवाया है मेरे ध्यान में नहीं है। नहीं इसको लेकर मेरी किसी से चर्चा हुई है।